Document ID: 32002R1130

Κανονισμός (ΕΚ) αριθ. 1130/2002 της Επιτροπής
της 27ης Ιουνίου 2002
για τον καθορισμό, για την περίοδο εμπορίας 2001/02, της πραγματικής ισπανικής και πορτογαλικής παραγωγής του μη εκκοκκισμένου βαμβακιού καθώς και της μειώσεως της τιμής στόχου που απορρέει από αυτή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Ελλάδας και ιδίως το πρωτόκολλο αριθ. 4 όσον αφορά το βαμβάκι, όπως τροποποιήθηκε τελευταία από τον κανονισμό (EK) αριθ. 1050/2001 του Συμβουλίου(1),
τον κανονισμό (EK) αριθ. 1051/2001 του Συμβουλίου, της 22ας Μαΐου 2001, σχετικά με την ενίσχυση στην παραγωγή βαμβακιού(2), και ιδίως το άρθρο 19 παράγραφος 2,
Εκτιμώντας τα ακόλουθα:
(1) Το άρθρο 16 παράγραφος 3 του κανονισμού (EK) αριθ. 1591/2001 της Επιτροπής, της 2ας Αυγούστου 2001, για τις λεπτομέρειες εφαρμογής του καθεστώτος ενίσχυσης για το βαμβάκι(3), προβλέπει ότι η πραγματική παραγωγή της τρέχουσας περιόδου καθορίζεται πριν από τις 15 Ιουνίου της σχετικής περιόδου εμπορίας.
(2) Το άρθρο 19 παράγραφος 2 τρίτη περίπτωση του κανονισμού (EK) αριθ. 1051/2001 προβλέπει ότι η πραγματική παραγωγή καθορίζεται λαμβάνοντας υπόψη κυρίως τις ποσότητες για τις οποίες έχει ζητηθεί ενίσχυση.
(3) Με τη διαδικασία αυτή, καθορίζεται για την περίοδο εμπορίας 2001/02, η πραγματική ισπανική παραγωγή σε 336984 τόνους και η πραγματική πορτογαλική παραγωγή σε 612 τόνους. Λόγω των προβλημάτων εφαρμογής του καθεστώτος ενίσχυσης στην παραγωγή που εμφανίστηκαν στην Ελλάδα κατά τη διάρκεια της πρώτης περιόδου μετά την έναρξη ισχύος του κανονισμού (ΕΚ) αριθ. 1051/2001, δεν είναι οριστικά γνωστά όλα τα στοιχεία που επιτρέπουν την αξιολόγηση της πραγματικής εθνικής παραγωγής. Αναμένοντας τα εν λόγω στοιχεία καθώς και την ανάλυσή τους, δεν πρέπει να καθοριστεί ακόμη η πραγματική ελληνική παραγωγή του μη εκκοκκισμένου βαμβακιού καθώς και η μείωση της τιμής στόχου που απορρέει από αυτή.
(4) Το άρθρο 7 παράγραφος 2 του κανονισμού (EK) αριθ. 1051/2001 προβλέπει ότι σε περίπτωση που η πραγματική παραγωγή της Ισπανίας και της Ελλάδας υπερβαίνει τους 1031000 τόνους, η τιμή στόχου που αναφέρεται στο άρθρο 3 παράγραφος 1 μειώνεται για την περίοδο αυτή σε κάθε κράτος μέλος στο οποίο η πραγματική παραγωγή υπερβαίνει την εθνική εγγυημένη ποσότητα. Ο υπολογισμός της εν λόγω μειώσεως διαφέρει ανάλογα με το αν η υπέρβαση της εθνικής εγγυημένης ποσότητας διαπιστώνεται συγχρόνως στην Ισπανία και στην Ελλάδα ή σε ένα μόνο εξ αυτών των κρατών μελών.
(5) Για την περίοδο εμπορίας 2001/02, λαμβάνοντας υπόψη τα διαθέσιμα στοιχεία πληροφοριών υπήρξε υπέρβαση της εθνικής εγγυημένης ποσότητας στην Ισπανία και σίγουρα στην Ελλάδα. Εξάλλου η πραγματική ισπανική παραγωγή βρίσκεται σε επίπεδο κατώτερο από αυτό της εθνικής εγγυημένης ποσότητας προσαυξημένης κατά 113000 τόνους. Συνεπώς, σύμφωνα με το άρθρο 7 παράγραφος 4 πρώτο εδάφιο του κανονισμού (ΕΚ) αριθ. 1051/2001, η μείωση της τιμής στόχου στην Ισπανία ισούται με το 50 % του ποσοστού της υπέρβασης που αναφέρεται στην παράγραφο 3 του εν λόγω άρθρου. Συνεπώς, η εν λόγω μείωση καθορίζεται όπως εμφαίνεται κατωτέρω.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης φυσικών ινών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 2001/02, η πραγματική παραγωγή μη εκκοκκισμένου βαμβακιού καθορίζεται σε 336984 τόνους για την Ισπανία και σε 612 τόνους για την Πορτογαλία.
2. Το ποσό κατά το οποίο μειώνεται η τιμή στόχου για την περίοδο εμπορίας 2001/02 καθορίζεται σε 18,815 ευρώ/100 χιλιόγραμμα για την Ισπανία.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Ιουνίου 2002.

Labels: 2
17
7
3
18